### | | | | --- | --- | | | | | --- | | **Byråd** 26. marts 2019 Sagsnr. 710-2019-1729 Dok.nr. 710-2019-61187 Åge Frederiksen | | 45.                 Kommunale tilsyn på ældreområdet 2019-1 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag | Serviceloven § 151 |

###

**SAGENS INDHOLD**

Byrådet skal i denne sag tage stilling til de tilsyn, som
firmaet Powercare på vegne af Favrskov Kommune har udført med [adresse]
samt plejecentrene [adresse] og Skaghøj i fjerde kvartal 2018.

Powercare’s tilsyn omfatter observationer, interviews med
beboere, medarbejdere og leder samt en journalgennemgang baseret på tre
stikprøver på hvert plejecenter. Tilsynet sker på baggrund af bekendtgørelsen
om tilsyn på plejehjem og tager udgangspunkt i gældende lovgivning.

Det gennemgående tema for tilsynene har været, om
plejecentrene efterlever Favrskov Kommunes værdighedspolitik, der omfatter
områderne:

·
Livskvalitet og selvbestemmelse

·
Kvalitet, tværfaglighed og sammenhæng i plejen

·
Mad og ernæring

·
En værdig død

·
Indsatsen for pårørende.

På baggrund af tilsynet kategoriseres resultaterne heraf
som:

·
Særdeles tilfredsstillende

·
Meget tilfredsstillende

·
Tilfredsstillende

·
Mindre tilfredsstillende

·
Ikke tilfredsstillende.

Bilaget ”Tilsynsbeskrivelse af de kommunale tilsyn”
beskriver hovedtrækkene i tilsynsrapportens opbygning og terminologi.

Konklusionerne fra tilsynene er positive. Alle steder
vurderer den tilsynsførende, at de tre plejecentre lever op til gældende
lovgivning samt til Favrskov Kommunes værdighedspolitik.

Resultaterne på [adresse] og [adresse] er
karakteriseret som ”Særdeles tilfredsstillende”, mens resultaterne på Skaghøj
er kategoriseret i næsthøjeste kategori som ”Meget tilfredsstillende”.

Tilsynsførende har kun i få tilfælde fundet anledning til
at komme med anbefalinger.

De fleste af anbefalingerne i alle tilsynsbesøg vedrører
den skriftlige dokumentation. Tilsynsførende fremhæver, at overgangen til nyt
journalsystem har givet problemer i forhold til utilstrækkelig konvertering af
data. På [adresse] og [adresse] angiver tilsynsførende at have fundet
få eller mindre væsentlige mangler, som let vil kunne afhjælpes. På Skaghøj
vurderer tilsynsførende, at plejecentret er kommet godt i gang med overgangen
til det nye journalsystem, men at det stadig kræver en betydelig arbejdsindsats
at få systemet implementeret. Alle steder er påviste forhold blevet rettet
under tilsynet.

På Skaghøj har tilsynsførende talt med en beboer, der giver
udtryk for, at vedkommende gerne vil inddrages i menuplanlægningen, da maden
opleves ensformig. Beboeren er blevet tilbudt inddragelse i den ugentlige
madplanlægning. Det vil desuden blive undersøgt, om der er tilslutning til
oprettelse af et køkkenudvalg bestående af beboere på [adresse].

Tilsynsrapporterne er vedlagt som bilag.

Der er på baggrund af tilsynsrapporten udarbejdet et notat,
der er vedlagt som bilag. Notatet opsummerer kort indholdet af tilsynsrapporten
og beskrivelsen af den opfølgning, som tilsynet har afstedkommet.

**VURDERING**

Social og Sundhed finder det positivt, at resultaterne alle
steder enten kan kategoriseres som særdeles tilfredsstillende eller meget
tilfredsstillende, og at samtlige rapporter konkluderer, at Favrskov Kommunes
værdighedspolitik efterleves på alle de omhandlede plejecentre.

Ældreområdet overgik i september 2018 til et nyt elektronisk
journalsystem (Cura). I denne forbindelse skulle store datamængder konverteres
fra det gamle til det nye system. Ved konverteringen er der opstået en del
uforudsete fejl, der har bevirket, at nogle data ikke er overført til den nye
journal. Overførslen har efterfølgende skullet foretages manuelt og pågår
stadig. Omfanget af efterregistrering er forskelligt fra plejecenter til
plejecenter, ligesom det drejer sig om forskellige indsatsbeskrivelser
(funktionstilstand, helbredstilstand, ernæringstilstand eller besøgsplaner).
Der er udarbejdet tids- og handleplan for færdiggørelsen af konverteringen på
de enkelte centre. Overførsel af alle data er tilendebragt med udgangen af
marts 2019.

Social og Sundhed finder det positivt, at medarbejderne, på
trods af ufærdig konvertering af data, kan redegøre for og levere de rette
indsatser. Social og Sundhed vurderer desuden, at de opfølgende aktiviteter,
der er planlagt, imødekommer tilsynsførendes anbefalinger.

Social og Sundhed har sendt tilsynsrapporten i høring hos Ældrerådet.
Ældrerådets høringssvar af 20. februar 2019 er vedlagt.

Ældrerådet finder det meget tilfredsstillende, at der i
hverdagen er fokus på de områder, tilsynet retter sig imod. Ældrerådet finder
det positivt, at beboerne inddrages i menuplanlægningen og derved får
indflydelse på madplanlægningen. Endelig finder Ældrerådet, at kendskabet til
tilsynets gode resultater bør styrkes blandt brugere og pårørende på de enkelte
plejecentre.

Med hensyn til udbredelsen af kendskabet til tilsynets
resultater kan Social og Sundhed bemærke, at tilsynsrapporterne bliver forelagt
bruger-/pårørenderådene på de enkelte plejecentre. Desuden offentliggøres
tilsynsrapporterne på såvel Favrskov Kommunes hjemmeside som på Sundheds- og
Ældreministeriets hjemmeside ”Plejehjemsoversigten”.

**ØKONOMI**

Ingen direkte økonomiske konsekvenser.

**INDDRAGELSE**

Tilsynsrapporterne og notatet ”Opfølgning på de kommunale
tilsyn” har været i høring hos Ældrerådet.

**INDSTILLING**

Direktøren for Social og Sundhed indstiller til Byrådet:

1.
At tilsynsrapporterne fra Powercare for Sall Friplejehjem samt
plejecentrene [adresse] og Skaghøj tages til efterretning.

2.
At indsatserne i notatet ”Opfølgning på de kommunale tilsyn” godkendes.

**BESLUTNING**

***Social- og Sundhedsudvalget, 5. marts 2019:***

Fraværende:Josephine Danielsen

Indstilles godkendt.

***Økonomiudvalget, 19. marts 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| Tilsynsrapport Friplejehjemmet i [adresse] | 710-2019-4366 |
| Tilsynsrapport Møllegården 2018 | 710-2019-4368 |
| Tilsynsrapport Skaghøj 2018 | 710-2019-4369 |
| Tilsynsbeskrivelse, kommunale tilsyn | 710-2019-2738 |
| Opfølgning på de kommunale tilsyn | 710-2019-4314 |
| Høringssvar Ældrerådet | 710-2019-41007 |